CELEX: 62021TN0603
Language: mt
Date: 2021-09-14 00:00:00
Title: Kawża T-603/21: Rikors ippreżentat fl-14 ta’ Settembru 2021 – WO vs UPPE

20.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 513/29
            
         
      Rikors ippreżentat fl-14 ta’ Settembru 2021 – WO vs UPPE
      (Kawża T-603/21)
      (2021/C 513/44)
      Lingwa tal-kawża: l-Ingliż
      
         Partijiet
      
      
         Rikorrent: WO (rappreżentant: V. Vitkovskis, avukat)
      
         Konvenut: L-Uffiċċju tal-Prosekutur Pubbliku Ewropew (UPPE)
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  konformement mal-Artikolu 270 TFUE, tannulla d-deċiżjoni 028/2021 tal-Kulleġġ tal-UPPE dwar iċ-ċaħda tal-kandidatura tar-rikorrent għall-funzjoni ta’ Prosekutur Delegat Ewropew inkwantu infondata u illegali;
               
            
                  —
               
               
                  tordna lill-UPPE tħallas kumpens lir-rikorrent minħabba ksur tal-protezzjoni tad-data personali tiegħu, il-proċeduri ta’ ħatra inġusti u d-deċiżjoni illegali ta’ ċaħda tal-kandidatura tiegħu għall-pożizzjoni ta’ Prosekutur Delegat Ewropew.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka disa’ motivi.
      
                  1.
               
               
                  L-ewwel motiv ibbażat fuq il-fatt li d-deċiżjoni kkontestata hija bbażata biss fuq preżunzjonijiet u hija nieqsa minn motivazzjoni suffiċjenti.
               
            
                  2.
               
               
                  It-tieni motiv ibbażat fuq l-inklużjoni ta’ informazzjoni fittizja dwar ir-rikorrent fid-deċiżjoni kkontestata.
               
            
                  3.
               
               
                  It-tielet motiv ibbażat fuq il-fatt li d-deċiżjoni kkontestata hija bbażata fuq data personali relatata mar-rikorrent miksuba illegalment.
               
            
                  4.
               
               
                  Ir-raba’ motiv ibbażat fuq vjolazzjoni tad-data personali tar-rikorrent mill-UPPE, inkluż fir-rigward ta’ parti mid-data fid-deċiżjoni.
               
            
                  5.
               
               
                  Il-ħames motiv ibbażat fuq il-fatt li d-deċiżjoni kkontestata hija konnessa mas-sanzjoni dixxiplinari applikata fuq ir-rikorrent iktar minn ħmistax-il sena ilu u li hija bbażata fuq din is-sanzjoni dixxiplinari. Ma hemm ebda sistema legali u/jew att fl-Unjoni Ewropea li tippermetti li reati amministrattivi/nuqqas dixxiplinari jitqiesu bħala rilevanti wara li jkunu għaddew ħmistax-il sena.
               
            
                  6.
               
               
                  Is-sitt motiv ibbażat fuq il-fatt li ebda wieħed mill-argumenti pprovduti mir-rikorrent ma ttieħed inkunsiderazzjoni. Ġew injorati.
               
            
                  7.
               
               
                  Is-seba’ motiv ibbażat fuq il-fatt li l-proċedura ta’ ħatra ġiet miksura billi ġew applikati kriterji addizzjonali fil-konfront tar-rikorrent u billi dan ġie evalwat fuq perijodu itwal meta mqabbel mal-kandidati l-oħra. Għaldaqstant inkiser il-prinċipju ta’ trattament ugwali tal-kandidati kollha.
               
            
                  8.
               
               
                  It-tmien motiv ibbażat fuq applikazzjoni ta’ att legali li ma kienx jeżisti, fil-konfront tal-applikant, fil-kuntest taċ-ċaħda tal-kandidatura tiegħu.
               
            
                  9.
               
               
                  Id-disa’ motiv ibbażat fuq il-fatt li l-prinċipju ta’ kooperazzjoni leali bejn l-Istat Membru u l-istituzzjoni tal-Unjoni wkoll inkiser mill-UPPE. L-opinjoni tal-istituzzjoni tal-Istat Membru li nnomina lill-persuna għall-pożizzjoni ta Prosekutur Delegat Ewropew ġiet injorata. Qed jiġi sostnut ukoll li l-UPPE wettqet evalwazzjoni mhux xierqa tal-kriterji ta’ eliġibbiltà tal-persuna nnominata.